## Zakon o političkim strankama

### NN 76/1993 (16.8.1993.), Zakon o političkim strankama

# ZASTUPNIČKI DOM SABORA REPUBLIKE HRVATSKE

Na temelju članka 89. Ustava Republike Hrvatske, donosim

## UKAZ

### o proglašenju Zakona o političkim strankama

Proglašavam Zakon o političkim strankama, kojeg je donio Zastupnički
dom Sabora Republike Hrvatske na sjednici dana 30. srpnja 1993. godine.

Broj : PA4-61 /1 -93

Zagreb, 7. kolovoza 1993.

Predsjednik Republike Hrvatske

**dr. Franjo Tuđman**

## ---

## ZAKON

### o političkim strankama

I. OPĆE ODREDBE

Članak 1.

Političke stranke su svojim slobodnim osnivanjem i trajnim sudjelovanjem
u izgradnji političke volje građana izraz demokratskoga višestranačkog
sustava kao dijela najviših vrednota ustavnog poretka Republike Hrvatske.

Osnivanjem političkih stranaka građanima je zajamčeno pravo na slobodno
udruživanje zbog zaštite njihovih probitaka ili zauzimanja za politička,
socijalna, gospodarska, nacionalna, kulturna ili druga uvjerenja i ciljeve.

Pravni položaj, uvjeti, način i postupak za osnivanje, registriranje
i prestanak političkih stranake utvrđuju se ovim Zakonom.

Članak 2.

Političkim strankama, u smislu ovoga Zakona, smatraju se udruge čiji
su ciljevi izraženi u programu i statutu usmjereni na stvaranje i oblikovanje
političke volje te političko djelovanje građana.

Članak 3.

Djelovanje političkih stranaka je javno.

Političke stranke mogu iznimno isključiti javnost u slučajevima predviđenim
statutom stranke.

Članak 4.

Političke stranke se ustrojavaju i djeluju po teritorijalnom načelu
i ne mogu osnivati svoje organizacijske oblike u državnim tijelima, tijelima
jedinica lokalne samouprave, poduzećima, ustanovama, vojsci, policiji i
drugim pravnim osobama.

Članak 5.

Političkom strankom upravljaju njeni članovi neposredno i preko izabranih
predstavnika u upravnim tijelima utvrđenim statutom.

II. OSNIVANJE I REGISTRACIJA POLITIČKIH STRANAKA

Članak 6.

Političku stranku može osnovati najmanje 100 punoljetnih, poslovno sposobnih
državljana Republike Hrvatske.

Članom političke stranke može, pod jednakim uvjetima propisanim statutom,
postati svaki punoljetni, poslovno sposoban državljanin Republike Hrvatske.

Članak 7.

Političke stranke se upisuju u registar.

Danom upisa u registar politička stranka stječe svojstvo pravne osobe.

Registar političkih stranaka vodi Ministarstvo uprave. Ministar uprave
propisat će obrasce i način vođenja registra političkih stranaka.

Registar političkih stranaka je javan.

Na teritoriju Republike Hrvatske ne smiju djelovati političke stranke
koje nisu registrirane prema odredbama ovoga Zakona.

Članak 8.

Politička stranka dužna je prijaviti osnivanje i djelovanje svojih organizacijskih
oblika (podružnice, ogranci) Ministarstvu uprave u roku 15 dana od dana
osnivanja.

Organizacijski oblici političkih stranaka nemaju svojstvo pravne osobe.

Ministar uprave propisat će obrasce i postupak prijave osnivanja i djelovanja
organizacijskih oblika političkih stranaka.

Članak 9.

Zahtjevu za upis u registar političkih stranaka prilažu se:

- zapisnik o radu i odluke osnivačkog tijela stranke,

- program i statut,

- popis osnivača i članova upravnih tijela,

- imena osoba ovlaštenih za predstavljanje i zastupanje,

- dokaz o hrvatskom državljanstvu osnivača i članova upravnih tijela.

Članak 10.

Statut političke stranke mora sadržavati odredbe o:

- nazivu i sjedištu,

- znaku stranke,

- predstavljanju i zastupanju stranke,

- ciljevima i načinu djelovanja,

- članstvu,

- oblicima organiziranja,

- upravnim tijelima, načinu njihovog izbora i opoziva, trajanju mandata
te načinu odlučivanja,

- sredstvima za rad,

- prestanku te postupku s imovinom u slučaju njenog prestanka.

Politička stranka mora objaviti svoj statut nakon registracije u jednom
od dnevnih listova ili u "Narodnim novinama".

Članak 11.

Odbit će se zahtjev za upis u registar političkih stranaka ako se naziv
jasno ne razlikuje od naziva već registriranih političkih stranaka.

Ako se Ministarstvu uprave dostave dva ili više zahtjeva za registraciju
političke stranke s istim nazivom, odobrit će se zahtjev za upis one političke
stranke koja je prva podnijela zahtjev.

Naziv političke stranke mora biti na hrvatskom jeziku.

Naziv političke stranke može se upisati u registar političkih stranaka
i u prijevodu na jedan ili više stranih jezika, tako da naziv na hrvatskom
jeziku bude na prvom mjestu.

Uz puni naziv političke stranke može se upotrebljavati i skraćeni naziv
koji mora sadržavati karakteristični dio naziva političke stranke.

Skraćeni naziv upisuje se u registar političkih stranaka.

Naziv i skraćeni naziv, političke stranke su dužne upotrebljavati u
obliku i sadržaju u kojem su upisane u registar političkih stranaka.

Ako je uz naziv ili skraćeni naziv u registru političkih stranaka upisan
i naziv ili skraćeni naziv u prijevodu na strani jezik, naziv ili skraćeni
naziv na stranom jeziku političke stranke mogu upotrebljavati samo zajedno
s nazivom na hrvatskom jeziku.

Naziv ili skraćeni naziv političke stranke na stranom jeziku ne smije
biti ispisan slovima većim ili izražajnijim od napisa na hrvatskom jeziku.

Članak 12.

Riječ "Hrvatska" na bilo kojem jeziku, te njene izvedenice,
kao i dijelovi zastave i grba Republike Hrvatske, uključivši i njihovo
oponašanje, mogu se unijeti u naziv, odnosno znak političke stranke na
način kojim se ističe ugled i dostojanstvo Republike Hrvatske.

Naziv, odnosno znak političke stranke ne smije sadržavati službeno državno
obilježje i nazive drugih država.

Članak 13.

Zahtjev za upis u registar političkih stranaka mora se podnijeti u roku
15 dana od dana održavanja osnivačke skupštine.

O zahtjevu za upis u registar političkih stranaka Ministarstvo uprave
donosi rješenje.

Rješenje o upisu u registar sadrži datum upisa, broj registra pod kojim
je upis izvršen, naziv i sjedište političke stranke.

Članak 14.

Ministarstvo uprave dužno je donijeti rješenje o zahtjevu za upis u
registar političkih stranaka u roku 30 dana od dana predaje urednog zahtjeva
za upis.

Ako Ministarstvo uprave utvrdi da uz zahtjev za upis u registar nije
priloženo sve što je potrebno u smislu članka 9. ovoga Zakona, odnosno
ako utvrdi da program i statut političke stranke nisu u skladu s odredbama
ovoga Zakona, pozvat će podnositelja zahtjeva za registraciju da iz roku
30 dana otkloni utvrđene nedostatke.

Ukoliko podnositelj zahtjeva za registraciju ne otkloni utvrdene nedostatke
u određenom roku, Ministarstvo uprave odbacit će zahtjev za upis u registar
političkih stranaka.

Članak 15.

Ukoliko Ministarstvo uprave ne donese rješenje o upisu u registar političkih
stranaka u roku iz članka 14. stavka 1. ovoga Zakona, smatrat će se da
je politička stranka upisana u registar idućeg dana nakon proteka tog roka.

Odredba stavka 1. ovoga članka ne primjenjuje se u slučaju iz članka
14. stavka 2. ovoga Zakona.

Članak 16.

Političke stranke dužne su Ministarstvu uprave podnijeti prijavu promjena
programa, statuta, naziva, sjedišta, imena osoba ovlaštenih za predstavljanje
i zastupanje, članova upravnih tijela i prijavu o prestanku stranke, u
roku 15 dana od dana izvršenih promjena.

Prijavi se prilažu zapisnik o radu najvišeg upravnog tijela i odluka
o prihvaćenim izmjenama.

O upisu promjene naziva, sjedišta i imena osoba ovlaštenih za predstavljanje
i zastupanje u registar političkih stranaka donosi se rješenje.

Članak 17.

Odbit će se zahtjev za upis u registar političkih stranaka podnositelju
koji programom političke stranke potiče ili poziva na nasilno ugrožavanje
demokratskoga ustavnog poretka, neovisnosti, jedinstvenosti ili teritorijalne
cjelovitosti Republike Hrvatske.

III. SREDSTVA ZA RAD POLITIČKIH STRANAKA

Članak 18.

Političke stranke su neprofitne udruge.

Političke stranke mogu, radi ostvarivanja svojih političkih ciljeva,
stjecati prihode od članarina, dobrovoljnih priloga, izdavačke djelatnosti,
prodaje propagandnog materijala, organizacije stranačkih manifestacija,
državnog proračuna, proračuna jedinica lokalne samouprave, dobiti poduzeća
čiji su vlasnici i drugih propisima dozvoljenih izvora.

Članak 19.

Dio sredstava za rad političkih stranaka čiji su kandidati na izborima
izabrani za zastupnike u Sabor Republike Hrvatske, osiguravaju se godišnje
u državnom proračunu.

Sredstva za rad političke stranke iz stavka 1. ovoga članka osiguravaju
se u iznosu od dvadesetčetiri prosječne bruto osnovice za obračun plaće
djelatnika i dužnosnika zaposlenih u državnim tijelima Republike Hrvatske.

Osim sredstava iz stavka 2. ovoga članka, političkim strankama osiguravaju
se i sredstva razmjerno broju njihovih zastupnika u Saboru Republike Hrvatske,
tako da se ukupan iznos sredstava predviđen po kriteriju iz stavka 2. ovoga
članka trostruko uveća, podijeli ukupnim brojem zastupničkih mjesta u Saboru
Republike Hrvatske te pomnoži s brojem zastupnika pojedine političke stranke.

Ako je zastupnik izabran kao kandidat dvije ili više političkih stranaka,
sredstva iz stavka 3. ovoga članka dijele se među tim političkim strankama
na jednake dijelove, a ako politička stranka nema najmanje jednog kandidata
izabranog za zastupnika u Sabor Republike Hrvatske u smislu ovoga članka,
ne sudjeluje u raspodjeli sredstava iz stavka 2. ovoga članka.

Sredstva za rad političkih stranaka raspoređuje Odbor za izbor, imenovanja
i administrativne poslove Zastupničkog doma Sabora Republike Hrvatske

Članak 20.

Političke stranke dužne su javno prikazati podrijetlo i namjenu sredstava
koja su im pristigla tijekom jedne kalendarske godine.

Ako je politička stranka sredstva stekla ili koristila protupravno,
ili ih nije iskazala u poslovnim knjigama i financijskim izvještajima,
gubi pravo na naknadu sredstava iz članka 19. ovoga Zakona za narednu kalendarsku
godinu. Protupravno stečena sredstva pripadaju državnom proračunu i bit
će, na temelju zakona o izvršavanju državnog proračuna Republike Hrvatske
za tekuću godinu, raspoređena u humanitarne svrhe.

Članak 21.

Političke stranke su dužne voditi poslovne knjige i sastavljati financijske
izvještaje prema propisima Vlade Republike Hrvatske kojima se ureduje način
vođenja računovodstva neprofitnih pravnih osoba.

Članak 22.

Političke stranke iz članka 19. stavka 1. ovoga Zakona dužne su dostaviti
Saboru Republike Hrvatske godišnji obračun za proteklu godinu.

Prije nego što godišnji obračun bude dostavljen Saboru Republike Hrvatske,
mora ga pregledati Državni ured za reviziju.

IV. PRESTANAK POLITIČKIH STRANAKA

Članak 23.

Političke stranke prestaju:

1. ako je nadležno upravno tijelo donijelo odluku o prestanku političke
stranke,

2. ako se utvrdi da su prestale djelovati, ako je proteklo dvostruko
više vremena od vremena utvrđenog statutom za održavanje skupa najvišeg
upravnog tijela, a sjednica nije održana,

3. ako je njihovo djelovanje zabranjeno odlukom Ustavnog suda Republike
Hrvatske.

Činjenice iz stavka 1. točke 1. i 2. ovoga članka utvrđuje Ministarstvo
uprave.

Rješenje o prestanku političke stranke u slučaju iz stavka 1. točke
1. i 2. ovoga članka donosi Ministarstvo uprave.

U slučaju iz stavka 1. točke 3. ovoga članka politička stranka se briše
iz registra danom objave odluke o zabrani rada.

Članak 24.

Protiv rješenja Ministarstva uprave iz članka 13. stavka 3., članka
14., stavka 3., članka 17. i članka 23. stavka 3. ovoga Zakona nije dopuštena
žalba, ali se može pokrenuti upravni spor.

V. NADZOR NAD PROVOĐENJEM ZAKONA

Članak 25.

Nadzor nad provođenjem ovoga Zakona obavlja Ministarstvo uprave.

VI. KAZNENE ODREDBE

Članak 26.

Novčanom kaznom u dinarskoj protuvrijednosti 70 do 270 DEM, kaznit će
se za prekršaj politička stranka koja:

- javno ne prikaže podrijetlo i namjenu sredstava koja su tijekom kalendarske
godine pristigla političkoj stranci (članak 20. stavak 1),

- je sredstva stekla ili koristila protupravno ili ih nije objavila
u godišnjem obračunu (članak 20. stavak 2).

Za prekršaj iz stavka 1. ovoga članka kaznit će se novčanom kaznom u
dinarskoj protuvrijednosti 70 do 200 DEM i odgovorna osoba političke stranke.

Članak 27.

Novčanom kaznom u dinarskoj protuvrijednosti 70 do 340 DEM, kaznit će
se za prekršaj politička stranka koja:

- osnuje svoje organizacijske oblike u državnim tijelima, tijelima jedinica
lokalne samouprave, poduzećima, ustanovama, vojsci, policiji i drugim pravnim
osobama (članak 4.),

- u određenom roku ne prijavi osnivanje i djelovanje svojih organizacijskih
oblika (članak 8.),

- u određenom roku ne podnese zahtjev za registraciju (članak 13).

- u određenom roku ne podnese Ministarstvu uprave prijavu promjena programa,
statuta, naziva, sjedišta, ime na osoba ovlaštenih za predstavljanje i
zastupanje, članova upravnih tijela i prijavu o prestanku stranke (članak
16.).

Za prekršaje iz stavka 1. ovoga članka kaznit će se novčanom kaznom
u dinarskoj protuvrijednosti 14 do 70 DEM i odgovorna osoba političke stranke.

Članak 28.

Iznosi novčanih kazni iz članka 26. i 27. ovoga Zakona revalorizirat
će se po srednjem tečaju Narodne banke Hrvatske na dan naplate kazne.

VII. PRIJELAZNE I ZAKLJUČNE ODREDBE

Članak 29.

Političke stranke su dužne uskladiti svoje statute s odredbama ovoga
Zakona u roku šest mjeseci od dana stupanja na snagu ovoga zakona.

Članak 30.

Ministar uprave donijet će propise za čije je donošenje ovlašten ovim
Zakonom u roku tri mjeseca od dana njegova stupanja na snagu.

Članak 31.

Na dan stupanja na snagu ovoga Zakona prestaje vrijediti Zakon o političkim
organizacijama ("Narodne novine"br. 19/90., 28/90., 59/90. i
2/91.).

Do donošenja propisa iz članka 7. stavka 4. i članka 8. stavka 3. ovoga
Zakona ostaje na snazi Pravilnik o obrascima i načinu vođenja registra
političkih organizacija ("Narodne novine" br. 27/90.).

Članak 32.

Ovaj Zakon stupa na snagu osmoga dana od dana objave u "Narodnim
novinama".

Klasa: 007-03/92-01 /08

Zagreb, 30. srpnja 1993.

ZASTUPNIČKI DOM SABORA REPUBLIKE HRVATSKE

Predsjednik

Zastupničkog doma Sabora

**Stjepan Mesić, v. r.**

Zakon, NN 76/1993-1550
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)